[Celestinus Episcopus servus servorum Dei dilectis filiis Abbati et Monachis Cluniacen. Salutem et Apostolicam benedictionem. Piis petentium desideriis dignum est nos facilem præbere consensum, et vota, quæ à recto rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes assensu, Ecclesiam sanctæ Mariæ Montis Meruli juxtà Bellam-villam de Sollenat, et sancti Desiderii Ecclesias in Archiepiscopatu Lugdunensi, et Ecclesiam de Hermes in Episcopatu Bellicensi; sicut eas justè et pacificè possidetis, vobis, et per vos Monasterio vestro auctoritate Apostolica confirmamus. Nulli ergo omninò hominum liceat hanc paginam nostræ confirmationis infringere, vel ei ausu temerario contraïre. Si quis autem hoc attentare præsumpserit indignationem omnipotentis Dei, et beatorum Petri et Pauli Apostolorum ejus se noverit incursurum. Datum Laterani III. Kal. Martii, Pontificatus nostri anno I.]